《登延平明翠阁》
清代·许赓皞

水程阅奔峭，十日厌鸣橹。登高数飞鸿，秋气淡平楚。

地瘠草木瘦，日暮钟磬古。渺兹半壁区，信国昔开府。

志复社稷仇，力屈尺寸土。伤哉朱鸟魂，化作剑龙舞。

萧萧青枫林，黯黯闻杜宇。历劫千载悲，负险一水阻。

石激怒涛飞，如闻响军鼓。

作者简介：许赓皞，字秋史，瓯宁人。有《平远堂遗诗》。